b"\n_START_ARTICLE_\nVolisas ir Fut\xc5\xabna\n_START_SECTION_\nGeografija\n_START_PARAGRAPH_\nVoliso ir Fut\xc5\xabnos salos yra apie 480\xc2\xa0km \xc4\xaf \xc5\xa1iaur\xc4\x97s rytus nuo Fid\xc5\xbeio, 360\xc2\xa0km \xc4\xaf vakarus nuo Samoa. Vald\xc4\x85 sudaro trys vulkanin\xc4\x97s salos ir dar 20 uol\xc5\xb3 ir saleli\xc5\xb3 aplinkui. Salos vulkanin\xc4\x97s kilm\xc4\x97s, kalnuotos. Auk\xc5\xa1\xc4\x8diausia vieta (524\xc2\xa0m, Puk\xc4\x97s k.) yra Fut\xc5\xabnoje. Seniau salas deng\xc4\x97 tropiniai mi\xc5\xa1kai, dabar did\xc5\xbeioji dalis pavir\xc5\xa1iaus naudojama \xc5\xabkin\xc4\x97ms reikm\xc4\x97ms. D\xc4\x97l g\xc4\x97lo vandens stygiaus Alofio sala beveik negyvenama. Fut\xc5\xabnos saloje susidar\xc4\x99s g\xc4\x97lavandenis Lalolalo e\xc5\xbeeras._NEWLINE_Klimatas tropinis, j\xc5\xabrinis. Li\xc5\xab\xc4\x8di\xc5\xb3 laikotarpis t\xc4\x99siasi nuo lapkri\xc4\x8dio iki baland\xc5\xbeio. Tuo metu neretai pasitaiko uragan\xc5\xb3. Per metus i\xc5\xa1krenta 2500\xe2\x80\x933000\xc2\xa0mm krituli\xc5\xb3. Temperat\xc5\xabra i\xc5\xa1tisus metus laikosi tarp 24 ir 28\xc2\xa0\xc2\xb0C (kartais iki 32\xc2\xa0\xc2\xb0C). Vidutinis oro dr\xc4\x97gnumas\xc2\xa0\xe2\x80\x93 80\xc2\xa0%.\n_START_SECTION_\nEtimologija\n_START_PARAGRAPH_\nVoliso sala tok\xc4\xaf pavadinim\xc4\x85 gavo pagal XVIII a. angl\xc5\xb3 keliautoj\xc4\x85 kapiton\xc4\x85 Samuel\xc4\xaf Volis\xc4\x85 (Samuel Wallis), ta\xc4\x8diau vietinis pavadinimas Uvea yra \xc5\xbeymiai senesnis. \xc4\xaedomu, kad tiek Uvea, tiek ir Fut\xc5\xabna turi savo vardo kopijas Ramiajame vandenyne: Uvea (Ouv\xc3\xa9a) sala yra ir Naujojoje Kaledonijoje, I\xc5\xa1tikimyb\xc4\x97s sal\xc5\xb3 (Loyalty Islands) grup\xc4\x97je, o Fut\xc5\xabnos bendravard\xc4\x97 sala yra Vanuatu salyne (Naujuosiuose Hebriduose).\n_START_SECTION_\nIstorija\n_START_PARAGRAPH_\nApie XII a. Uvea, Futuna ir Alofi salos buvo \xc4\xaftrauktos \xc4\xaf Tongos imperijos hegemonijos sfer\xc4\x85, \xc4\x8dia buvo sukurta administracija, salos mok\xc4\x97jo duokl\xc4\x99. Apie Tongos \xc4\xaftak\xc4\x85 byloja ir architekt\xc5\xabrinis palikimas\xc2\xa0\xe2\x80\x93 vienas \xc5\xbeymiausi\xc5\xb3 sal\xc5\xb3 kult\xc5\xabros paminkl\xc5\xb3 yra Tongos tvirtov\xc4\x97 Talietumu._NEWLINE_Tikriausiai apie XVI a. saloms galiausiai pavyko tapti nepriklausomomis nuo Tongos. \xc4\x8cia susik\xc5\xabr\xc4\x97 trys atskiros valstyb\xc4\x97l\xc4\x97s, valdomos vietos vad\xc5\xb3. Tai buvo 'Uvea (Voliso saloje, valdoma Lavelua linijos), Alo (Fut\xc5\xabnos rytin\xc4\x97 dalis ir Alofi sala, valdoma Tui Agaifo linijos) ir Sigave (Fut\xc5\xabnos vakarinis tre\xc4\x8ddalis, valdomas Sau linijos). Visos trys karalyst\xc4\x97s i\xc5\xa1liko iki m\xc5\xabs\xc5\xb3 dien\xc5\xb3 kaip administraciniai vienetai ir i\xc5\xa1laik\xc4\x97 savo dinastijas._NEWLINE_Salas XVII-XVIII a. atrado olandai ir anglai. Labiausiai \xc4\x8dia \xc4\xafsitvirtino pranc\xc5\xabz\xc5\xb3 misionieriai, kurie apkrik\xc5\xa1tijo vietos vadus. Kilus neramumams, 1842\xc2\xa0m. jie papra\xc5\xa1\xc4\x97 Pranc\xc5\xabzijos protekcijos. 1887\xc2\xa0m. Pranc\xc5\xabzija pasira\xc5\xa1\xc4\x97 protekcijos sutart\xc4\xaf su Uvea karalyste, o kitais metais\xc2\xa0\xe2\x80\x93 su Alo ir Sigave. Taip salos tapo protektoratu, valdomu i\xc5\xa1 Naujosios Kaledonijos. 1917\xc2\xa0m. joms suteiktas kolonijos statusas, nors kolonija i\xc5\xa1liko pavaldi Naujajai Kaledonijai._NEWLINE_1959\xc2\xa0m. gyventojai referendume balsavo u\xc5\xbe tai, kad salos b\xc5\xabt\xc5\xb3 paskelbtos Pranc\xc5\xabzijos u\xc5\xbej\xc5\xabrio teritorija ir 1961 m. jos tapo atskira valda.\n_START_SECTION_\nGyventojai\n_START_PARAGRAPH_\n2008\xc2\xa0m. Volise ir Fut\xc5\xabnoje gyveno 13 484 \xc5\xbemoni\xc5\xb3 (68,4\xc2\xa0% Volise, 31,6\xc2\xa0% Fut\xc5\xabnoje). Beveik visi gyventojai yra polinezie\xc4\x8di\xc5\xb3 kilm\xc4\x97s uv\xc4\x97jai (volisie\xc4\x8diai) ir fut\xc5\xabnie\xc4\x8diai. Yra \xc5\xa1iek tiek pranc\xc5\xabz\xc5\xb3, mi\xc5\xa1rios kilm\xc4\x97s gyventoj\xc5\xb3. Apie 16 000 volisie\xc4\x8di\xc5\xb3 ir fut\xc5\xabnie\xc4\x8di\xc5\xb3 gyvena i\xc5\xa1eivijoje Naujojoje Kaledonijoje._NEWLINE_Salose vartojamos polinezie\xc4\x8di\xc5\xb3 kalbos\xc2\xa0\xe2\x80\x93 atitinkamai volisie\xc4\x8di\xc5\xb3 (60,2\xc2\xa0%) ir fut\xc5\xabnie\xc4\x8di\xc5\xb3 (29,9\xc2\xa0%). Pla\xc4\x8diai vartojama pranc\xc5\xabz\xc5\xb3 kalba (kaip gimtoji\xc2\xa0\xe2\x80\x93 9,7\xc2\xa0%)._NEWLINE_Beveik visi Voliso ir Fut\xc5\xabnos gyventojai (99\xc2\xa0%) yra Romos katalikai. Vyskupijos centras yra Mata Utu \xc5\xa0v. Mergel\xc4\x97s Marijos \xc4\x96mimo \xc4\xaf Dang\xc5\xb3 katedra.\n_START_SECTION_\nEkonomika\n_START_PARAGRAPH_\n\xc5\xbdemdirbyst\xc4\x97 (kokosai, dar\xc5\xbeov\xc4\x97s), kiaulininkyst\xc4\x97, \xc5\xbevejyba, kopros rinkimas._NEWLINE_Voliso ir Fut\xc5\xabnos keli\xc5\xb3 tinkl\xc4\x85 sudaro ~120\xc2\xa0km (i\xc5\xa1 j\xc5\xb3 16\xc2\xa0km su gr\xc4\xafsta danga). Pagrindiniai uostai yra Mata Utu (Voliso s.) ir Leava (Fut\xc5\xabnos s.). Abiejose salose yra oro uostai."